કાનપુરઃ ભારતીય ટીમમાં કંઈક તો ગરબડ ચાલી જ રહી છે, જેની અસર ટીમના પ્રદર્શનમાં સ્પષ્ટપણે જોવા મળી રહી છે. ટીમ ઇન્ડિયા મહેન્દ્રસિંહ ધોનીની કેપ્ટનશિપમાં વન ડે અને ટી મુકાબલામાં સતત હારી રહી છે, જ્યારે વિરાટની કેપ્ટનશિપવાળી ટેસ્ટ મેચોમાં ટીમ ઇન્ડિયાનું પ્રદર્શન શાનદાર રહ્યું છે એટલું જ નહીં, જ્યારથી વિરાટ ટેસ્ટ કેપ્ટન બન્યો છે ત્યારથી તેણે ધોનીની કેપ્ટનશિપમાં રમાયેલી વન ડે અને ટી ૨૦ મેચમાં આશા મુજબનું પ્રદર્શન કર્યું નથી. આ આંકડા ફક્ત એક સંયોગ ના હોઈ શકે. દ. આફ્રિકા સામે કટક ખાતેની ટી ૨૦ મેચમાં જે રીતે કોહલી રનઆઉટ થયો તેની સામે પણ ઘણા સવાલો ઊઠ્યા હતા, જ્યારે ગઈ કાલે કાનપુરમાં રમાયેલી પહેલી વન ડેમાં પણ કોહલીએ જે સાવ સિમ્પલ બોલમાં વિકેટ ગુમાવી એ પણ ક્રિકેટ ચાહકના મનમાં શંકા જન્માવે તેવી ઘટના છે.